Kansanedustaja: Omat juomat sallittava festivaaleilla – Oletko samaa mieltä?

toimitus

Kansanedustaja Antti Kaikkonen (kesk.) haluaa sallia omat alkoholijuomat yleisötapahtumissa. Kaikkonen jätti asiasta perjantaina 23 kansanedustajan allekirjoittaman lakialoitteen. Siinä esitetään, että järjestäjä saisi päättää tapahtuman juomapolitiikasta.

–Järjestäjillä ja paikallisella poliisilla on paras tuntemus tilaisuuden järjestystekijöistä, jolloin he ovat myös parhaita arvioimaan alkoholijuomien sopivuuden tapahtuman luonteeseen, Kaikkonen huomauttaa.

Yleisötapahtumien nauttimiskiellon kumoamisella kannustettaisiin paikallisia toimijoita oman alueensa kulttuurin kehittämiseen yhdessä viranomaisten kanssa, Kaikkonen katsoo.

–Samalla luodaan alkoholikulttuuria, joka pyörii yhdessä olemisen ja sivistyneen kulttuurista nauttimisen ympärillä, ei päihtymisen tai humalahakuisuuden ympärillä.

Kaikkonen haluaa sallia piknikviinit jälleen esimerkiksi Pori Jazzeilla ja Järvenpään Puistobluesissa. Festivaalit kielsivät omat juomat 2014 Valviran huomautuksen vuoksi.

–Oman viinilasillisen nauttiminen viltin ja hyvän seuran äärellä kulttuurista nautittaessa on alkoholipolitiikan askel oikeaan suuntaan, Kaikkonen sanoo.